Páwòlò cu wáràgà ji ndâ mbe kû kili ta ṛè mì Bìndi-Mbíṛì gbí gbata
ÉFÀSÙ
1
1 Ŋìnó a ye tí Páwòlò, náa a Mbíṛì ká bàkà ye tí tú mì Bìndi-Mbíṛì tí Jézù nó ká kû cu wáràgà tí nó á ji yo tí ndâ ꞌduù mì Mbíṛì mbe kû ꞌvala toko ta Bìndi-Mbíṛì tí Jézù ta njembí yo gbaànjé gbí gbata Éfàsù. 2 Ye kû ꞌdeke a tí ye énó máa, ndâ Bu ndoo tí Mbíṛì, ta Mbe tí ndoo Jézù tí Bìndi-Mbíṛì, ꞌví bàkà nambeè ji yo, ndú ꞌví si yo ꞌví dù nìkì maa.
Ndâ tó i mí Bìndi-Mbíṛì tacó tí lilí ꞌduù
3 Ndoo ùlù Mbíṛì, tí Bu Mbe tí ndoo Jézù tí Bìndi-Mbíṛì,
tí mbe cù ꞌdê ngo cù wó tí Mbíṛì mítí ndoo, tí mbe je ndâ tó i ꞌdáá gî ꞌdo gbíṛì ji ndoo ta ṛè mì Bìndi-Mbíṛì.
4 Mbíṛì ṛuka ndoo á kùṛo bà suu to tí nô,
yí ṛuka ndoo ta ṛè mì Bìndi-Mbíṛì.
Yí ṛuka ndoo, tacó bà kaa ndoo mò gí mì wó tí ndâ ꞌduù jáá kùṛo wó.
5 Mbíṛì bàkà ndoo tí ndâ ꞌviì mì wó
náa a yí ká ko ndoo ta njembí wó gbaànjé ta ṛè mì Bìndi-Mbíṛì,
ꞌdo ká gbí ꞌdóó nambeè mì wó.
6 Tacó wàa ndoo ꞌví ùlù ta ŋa nambeè tí nò náa yí bàkà ji ndoo sínò nó
ta ṛè mì Wú-gbí-ṛé wó tí Mbíṛì.
7 Wú-gbí-ṛé wó tí nó mbe njaanga miṛi ndoo ꞌdo gbí vò i,
ta bà cì yí muu ndoo,
náa ndoo giì ꞌde tí ta à-cee-gî gítí ndâ vò i mì ndoo nô.
Ŋìnò a gbolò nambeè mì Mbíṛì,
8 náa yí si à nì gí muu ndoo á go bà nì mù,
mbe je bà ꞌdi gbí-o, ta muu ji ndoo.
9 Mbíṛì nì tàꞌdóó wó ji ndoo,
á go có mì wó mbe nìkì tí wó,
náa yí koṛo sàà si mí to ta ṛè mì Bìndi-Mbíṛì énó máa,
10 o tí nò má gì gî, wàa,
Bìndi-Mbíṛì ꞌví gì gí bà bàkà go có tí nò.
Có tí nò énó máa:
Bìndi-Mbíṛì ꞌví kili ndâ i gbíṛì,
ta ndâ i muu to tí nó ꞌdáá gî á mí bà gbèe to,
wàa yí ꞌví dù tí gba mì ndú.
11 Mbíṛì tí mbe bàkà ndâ i ꞌdáá gî bàkà ndoo tí ndâ ꞌviì-ꞌbá mì wó ta ṛè mì Bìndi-Mbíṛì,
á go có mì wó náa à sàà kuu gbí muu wó á kùṛo bà suu to tí nô.
12 Mbíṛì ṛuka ze tacó wàa,
ze tí ndâ kpédélé ꞌduù tí nó mbe tee njembí ze á mítí Bìndi-Mbíṛì nó
ꞌví dù tí ndâ mbe ùlù ngba yì.
13 Yo delè kpónó gì tí ndâ ꞌduù ta ṛè mì Bìndi-Mbíṛì,
tacó Bèṛi-mì-Mbíṛì náa Bìndi-Mbíṛì ci cí tí wó nó
gbì ndi ꞌbì wó mítí yo tí ndâ mbe ùnje gítí Bìndi-Mbíṛì,
mbe ꞌdi yúcó tí nó tí Banga-Ngú-Có
mbe njaanga wú ꞌdo tí miṛi yo gî, nó gî.
14 Bèṛi-mì-Mbíṛì a mbó tacó bà tùbà máa,
ndoo bà dù tí ndâ ꞌviì-ꞌbá
yee tí o bà njaanga miṛi ndâ ꞌduù tí nó
náa Mbíṛì ṛuka ndú tí ndâ ꞌduù mì wó nó gî nô,
tacó bà ùlù ngba Mbíṛì.
Páwòlò ꞌdeke tí wó ji Mbíṛì
15 Tacó énó, ye mâ giì ꞌdi có bà tee njembí yo mítí Mbe tí ndoo tí Jézù, ta có bà zè ndâ ꞌduù tí nó mbe kaa tí ndú ji Mbíṛì gî nó nìkì maa mì yo, 16 ye giì dù ta o ꞌdáá gî kû ùlù Mbíṛì ta pétékè tàkòcò ye tacó tí yo. 17 Ye kû ꞌdeke tí ye ta o ꞌdáá gî ji Mbíṛì mì Mbe tí ndoo Jézù tí Bìndi-Mbíṛì, Mbíṛì tí Bu wotí, máa, yí ꞌví si Bèṛi mì wó ꞌví je bà ꞌdi gbí-o, ta muu, ji yo. Tacó wàa, yo ꞌví ŋò ta yí ni gbáṛájáá énô. 18 Mbíṛì kùtàá má si ṛo yo ꞌví dù go ṛo ṛi, wàa yo ꞌví ŋò ta ndâ ŋa i tí nó náa yí ci yo á gítí ndú nó, ta ŋa nambeè tí nó náa yí ci ndâ ꞌviì-ꞌbá á gí tí nó, 19 ta ŋa wotí tí nó náa yí kû bàkà ji ndoo tí ndâ mbe tee njembí ndoo mítí wó nó, àá bà nìkì tí yo ma. Káa yo bà ŋò wotí tí nò ni a i mítí 20 bá ꞌvala ndi Bìndi-Mbíṛì ꞌdo gbí muuꞌdú wó, ta bà ya yí gí bà ki tí wó gbí kùꞌbì mì Mbíṛì á gbíṛì, 21 tí gbolò gba ta ŋa wó wálá, tí mbe wotí, tí mbe zogo to, tí ꞌduù náa ṛè wó kû wu me ká kpónó lá, ṛè wó delè bà wu bìndi bà ꞌvala ndi ndâ ꞌduù ꞌdo gbí muuꞌdú ndú ta ndòngbú o. 22 Yí je wotí ji yí gítí ndâ i ꞌdáá gî, yí giì bàkà yí tí mbe zogo ndâ i ꞌdáá gî, tí kùṛo ndâ mbe kili ta ṛè wó tí Bìndi-Mbíṛì. 23 Ndâ mbe kû kili ta ṛè mì Bìndi-Mbíṛì a dìì wó tí ndâ mbe bàkà yí tí ꞌduù ta ꞌbí i mbe gboo ꞌdo tí wó wálá cee to tí nó ꞌdáá gî.