Wáràgà ji ndâ
ÌBÌRÁYÒ
1
Mbíṛì tuu ꞌViì mì wó ta ndâ có mì wó
1 Mbíṛì gbí ndâ ká o dígísèé kû tuu a ndâ mbe ꞌdòkò có mì wó ta ndâ có ŋìnó náa à gbí njembí wó nó ji ndâ ká gù ndoo. Yí tuu ndú ꞌvílí-ꞌvìlì gbí ndâ tende ŋa kpokèjì. 2 Káa gbí ndòngbú o tí nó, tí o mì ndoo náa ndoo kpónó kû ꞌvala gbí á gí nje o nó, yí tuu a ꞌdóó ꞌViì mì wó tí mbe ꞌdòkò có gbí nje wó ji ndoo, ꞌViì mì wó tí nó náa yí je yí tí mbe zèè ndâ i-ꞌbá mì wó ꞌdáá gî, náa yí táánò je wotí bà suu ndâ i ꞌdáá gî ji yí nô. 3 A ꞌViì tí nò mì Mbíṛì nò ká je cè kózò tí Mbíṛì teke-tèkè. À delè káa yí ká je tú Mbíṛì kpíí mítí wó. Ndâ i muu to tí nó ꞌdáá gî, ta ndâ i gbíṛì ꞌdáá gî kû dù a i ꞌdo gbí có mì wó, tacó à gbí kòcò wó a wotí go kòcò gba. Yí mâ giì toṛo ndâ vò i mì ndâ ꞌduù muu to tí nó gî, yí giì ki tí wó dèngècè to gbí kùꞌbì mì gbolò Gba á ngéé gbíṛì, 4 lê náa yí gì tí gbolò ꞌduù ndii ndâ basìlì mì Mbíṛì ꞌdáá gî gî nò.
ꞌViì-mì-Mbíṛì a gbolò ꞌduù ndii ndâ basìlì mì Mbíṛì gî
5 Tacó Mbíṛì jé ta ꞌbí ṛi gbaànjé ꞌdè có ji basìlì mì wó ngàyi, máa,
«Wó a ꞌviì mì ye, ye wúnó gì tí bu lo gî»?
Yí delè je ta gbèe ṛi ꞌdè có ji ꞌbí basìlì mì wó gbaànjé énó máa, yì tí Mbíṛì bà dù tí bu wó, wàa yí ꞌví dù tí ꞌviì mì yì nò lá.
6 Káa, ta o tí nó náa Mbíṛì táánò kû tuu tí ta ꞌViì-kíṛi mì wó gí muu to tí nó nó, kòcò Mbíṛì gí tàkò wó énó máa,
«Yo tí ndâ basìlì mì ye tí Mbíṛì ꞌdáá gî ꞌví ùlù yí.»
7 Bìndi kòcò Mbíṛì gítí ndâ basìlì mì wó tí Mbíṛì énó máa, yì tí Mbíṛì bàkà ndâ tú mì yì tí pípìṛi, bìndi yì giì bà bàkà ndâ bòò mì yì tí ngba wu.
8 Káa Mbíṛì giì ꞌdè có gítí ꞌViì mì wó énó máa,
«Jàlàmbà mì lo, ‹Ákoo Mbíṛì›, bà dù tí ká.
Wò bà cu mû-kóṛó-gba mì lo co ká tí kpokèjì ŋìnó jáá nô.
9 Wò bà zogo ꞌbá mì lo ta bà waa có mítí ndâ ꞌduù mì lo ta yúcó.
Wò a mbe co ta ndâ ꞌduù tí jáá kpokèjì;
go bà co tí lókó-loko kpokèjì tí lo wálá.
Ŋìnó a gbí ndeṛè có tí nó náa Mbíṛì tí nó, tí Mbíṛì mì lo nó,
le tí ta bèṛè ji wò ta pétékè tàkòcò wó
á kùṛo ndâ ka lo nó ká nò.
10 A wò táánò ká sè ṛèngbó to tí nó ta ꞌbì lo.
À delè ká wò ká suu ndâ i tàṛì ta ꞌbì lo.
11 Ndâ to ta tàṛì bà cee gî,
káa wò bà cee wálá.
Ndâ to ta tàṛì bà me ká go bà me ká mì bòngo gî,
káa wò bà me ká wálá.
Ndâ to ta tàṛì bà yaka go bà yaka bòngo nó gî,
káa wò bà dù tí ká.
12 Wò bà paṛaka ndâ to ta tàṛì go bà paṛaka zì bòngo ꞌva gí ꞌdè;
àá bà ꞌvìsì ndú go bà ꞌvìsì bòngo.
Káa wò bà dù cóó-cóó ká tí wò tí nò kuu nò dúú bà ya tí ;
wò bà zò to wálá.»
13 Mbíṛì jé ꞌdè có ji ꞌbí basìlì mì wó gbaànjé énó máa,
«Ki tí lo to gbí kùꞌbì mì ye,
wàa ye ꞌví bàkà ndâ mbe kû sogo wò tí ndâ i-tà-tàmà mì lo,» nò lá.
14 À má énò, ndâ basìlì mì Mbíṛì a ndâ yè? Ndâ basìlì mì Mbíṛì a ndâ lilí mbe kû bàkà nèté mì Mbíṛì, náa Mbíṛì kû tuu ndú gí bà konì ndâ ꞌduù tí nó kèjì gí bà ꞌde ꞌválá nô.